
Δελτίο Τύπου
Η Κομοτηνή υποδέχεται το COP31 Bike Ride – Ποδηλατούμε για το κλίμα και τη βιώσιμη κινητικότητα

Ο Δήμος Κομοτηνής υποδέχεται στις 5 Οκτωβρίου 2026 τους ποδηλάτες του COP31 Bike Ride, της παγκόσμιας συμμετοχικής ποδηλατικής σκυταλοδρομίας από τη Βραζιλία στην Τουρκία, που αναδεικνύει τον ρόλο του ποδηλάτου στις καθημερινές μετακινήσεις και στη μείωση των εκπομπών διοξειδίου του άνθρακα.
Η πρωτοβουλία δεν έχει αγωνιστικό ή ανταγωνιστικό χαρακτήρα. Μέσα από τη συμμετοχή πολιτών και τη σύνδεση τοπικών κοινοτήτων, μεταφέρει ένα κοινό μήνυμα για την προστασία του κλίματος και την προώθηση πιο βιώσιμων και φιλικών προς τον άνθρωπο πόλεων.
Η διεθνής διαδρομή ξεκίνησε από το Μπελέμ της Βραζιλίας, πέρασε τον Ατλαντικό με ιστιοπλοϊκό και συνεχίζεται μέσω ευρωπαϊκών πόλεων προς την Αττάλεια της Τουρκίας, όπου θα πραγματοποιηθεί η Διάσκεψη του ΟΗΕ για το Κλίμα COP31, από τις 9 έως τις 20 Νοεμβρίου 2026.
Η Ελλάδα συμμετέχει για πρώτη φορά ως ενδιάμεσος κόμβος της σκυταλοδρομίας, με την Κομοτηνή να αποτελεί έναν από τους σταθμούς της διαδρομής. Η πρωτοβουλία προωθεί την ένταξη της ποδηλασίας στις πολιτικές για το κλίμα και τη βιώσιμη κινητικότητα.
Στις 5 Οκτωβρίου, οι ποδηλάτες θα ακολουθήσουν τη διαδρομή Ξάνθη – Ίασμος – Κομοτηνή – κόμβος Ελευθερίου Βενιζέλου – Πλατεία Ειρήνης – Δημαρχείο Κομοτηνής, όπου θα τους υποδεχθεί ο Δήμος Κομοτηνής.
Με την άφιξη των ποδηλατών στις 5 Οκτωβρίου, θα πραγματοποιηθεί σύντομη τελετή υποδοχής μπροστά στο Δημαρχείο Κομοτηνής, κατά την οποία ο Δήμος Κομοτηνής θα υπογράψει το μνημόνιο συνεργασίας της δράσης. Η ακριβής ώρα άφιξης θα γνωστοποιηθεί εγκαίρως, ενώ την ίδια ημέρα θα παρέχονται ενημερώσεις σε πραγματικό χρόνο για την πορεία των ποδηλατών μέσω της ομάδας «Ποδηλατώντας στην Θράκη» στο Facebook.
Ο Δήμος Κομοτηνής καλεί τους πολίτες, τις οικογένειες και την τοπική ποδηλατική κοινότητα να τους συνοδεύσουν με τα ποδήλατά τους κατά την άφιξη, από όποιο σημείο της διαδρομής επιθυμούν. Ενδεικτικά, μπορούν να ενταχθούν από το 5ο χιλιόμετρο ή από το ΙΚΑ στην οδό Ελευθερίου Βενιζέλου έως το Δημαρχείο. Γονείς με τα παιδιά τους μπορούν επίσης να συμμετάσχουν, επιλέγοντας το τμήμα που ανταποκρίνεται στις δυνατότητές τους.
Κάθε συμμετοχή μετρά, ακόμη και για ένα μόνο χιλιόμετρο. Η σκυταλοδρομία έχει συμβολικό χαρακτήρα και σε αυτήν συμμετέχουν τόσο όσοι διανύουν μεγάλες αποστάσεις όσο και οι ποδηλάτες που προστίθενται στην πορεία για ένα μικρό τμήμα της διαδρομής.
Την 6η Οκτωβρίου, κατά την αναχώρηση των ποδηλατών προς την Ορεστιάδα, όσοι επιθυμούν μπορούν να τους συνοδεύσουν για μέρος της διαδρομής, ακόμη και για λίγα χιλιόμετρα, επιλέγοντας την απόσταση που ανταποκρίνεται στις δυνατότητες και τη διαθεσιμότητά τους.
Όσοι επιθυμούν να συμμετάσχουν στις 5 ή στις 6 Οκτωβρίου παρακαλούνται να συμπληρώσουν την ηλεκτρονική φόρμα εγγραφής, ανεξάρτητα από το σημείο ένταξης και την απόσταση που θα διανύσουν, ώστε να καταγραφεί η συμμετοχή όλων στη σκυταλοδρομία:
Συμπληρώστε εδώ τη φόρμα συμμετοχής
https://docs.google.com/forms/d/e/1FAIpQLSfeyu-KCacJRVdTmsrVC9yXgfJiXP41-Yte7XwbtmF3g9JLOg/viewform?urp=gmail_link

Περισσότερες πληροφορίες για τη διεθνή πρωτοβουλία: https://linktr.ee/copbikeride

